MT Il-Ġurnal Uffiċjali tal-Unjoni Ewropea L 14/6

REGOLAMENT TAL-KUMMISSJONI (UE) 2018/78

tas-16 ta' Jannar 2018

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwi għat-2-fenilfenol, għall-bensulfuron-metil, għad-dimetaklor u għal-lufenuron f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) u l-Artikolu 49(2) tiegħu,

Billi:

(1) Għat-2-fenilfenol, il-livelli massimi ta' residwi (l-MRLs) ġew stabbiliti fl-Anness II tar-Regolament (KE) Nru 396/2005. Għad-dimetaklor u għal-lufenuron, l-MRLs ġew stabbiliti fil-Parti A tal-Anness III ta' dak ir-Regolament. Għall-bensulfuron-metil, l-MRLs kienu għadhom ma ġewx stabbiliti qabel.

(2) Għat-2-fenilfenol, l-Awtorità Ewropea dwar is-Sigurtà fl-Ikel, minn hawn 'il quddiem imsejħa “l-Awtorità”, ressqet opinjoni motivata dwar l-MRLs eżistenti, f'konformità mal-Artikolu 12(1) tar-Regolament (KE) Nru 396/2005 (2). Hija pproponiet li tinbidel id-definizzjoni tar-residwu għall-prodotti tal-pjanti u rrakkomandat li jitnaqqsu l-MRLs għall-muskoli, għax-xaħam, għall-fwied u għall-kliewi tal-ħnieżer u tal-annimali bovini u ekwini, u għall-ħalib tal-annimali bovini u taż-żwiemel. L-Awtorità kkonkludiet li, fir-rigward tal-MRLs għaċ-ċitru, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Billi ma hemm l-ebda riskju għall-konsumaturi, jenħtieġ li l-MRLs għal dan il-prodott jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Fir-rigward tal-MRLs għal-lanġas, il-limitu massimu tar-residwi mogħti fil-Codex huwa sikur għall-konsumaturi. Għalhekk huwa xieraq li l-MRL għal-lanġas jiġi stabbilit fl-istess livell.

(3) Għall-bensulfuron-metil, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (3). L-Awtorità rrakkomandat li l-MRLs eżistenti jiżdiedu jew li dawn jibqgħu kif inhuma.

(4) Għad-dimetaklor, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (4). L-Awtorità rrakkomandat li l-MRLs eżistenti jiżdiedu jew li dawn jibqgħu kif inhuma.

(5) Għal-lufenuron, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (5). Hija pproponiet li tinbidel id-definizzjoni tar-residwu għall-prodotti kollha u rrakkomandat li jitnaqqsu l-MRLs għall-frott taċ-ċitru, għall-frott taż-żerriegħa, għaċ-ċirasa ħelwa, għall-għanbaqar, għall-għeneb tal-mejda, għall-għeneb tal-inbid, għat-tin, għall-Kaki, għall-frott tal-kiwi, għall-patata, għat-tadam, għall-bżar, għall-ħjar, għall-qargħa bagħli u għall-fażola tas-sojja. Għall-prodotti l-oħrajn, l-Awtorità rrakkomandat li l-MRLs eżistenti jiżdiedu jew li dawn jibqgħu kif inhuma. L-awtorità kkonkludiet li, fir-rigward tal-MRLs għall-berquq, għall-ħawħ, għall-frawli, għall-ħjar żgħir, għall-valerjanella, għall-ħass, għall-iskalora/indivja b'weraq wiesa', għall-krexxun u għan-nebbieta u rimi oħrajn, għall-krexxuni tal-art, għar-rukola Rumana, għall-mustarda ħamra, għall-ħxejjex tal-weraq żgħir (fosthom l-ispeċijiet tal-Brassica), għall-fwied u l-kliewi tal-ħnieżer, tal-annimali bovini, tan-nagħaġ, tal-mogħoż, tal-annimali ekwini u tat-tjur, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Billi ma hemm l-ebda riskju għall-konsumaturi, jenħtieġ li l-MRLs għal dawk il-prodotti jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta' dawn l-MRLs, li se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(6) F'dak li għandu x'jaqsam mal-prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistu l-ebda tolleranzi tal-importazzjoni jew limiti massimi tar-residwi fil-Codex (CXLs), jenħtieġ li l-MRLs jiġu stabbiliti fil-limitu speċifiku ta' determinazzjoni jew li japplika l-MRL prestabbilit, kif previst fl-Artikolu 18(1)(b) tar-Regolament (KE) Nru 396/2005.

(7) Il-Kummissjoni kkonsultat lil-laboratorji ta' referenza tal-Unjoni Ewropea għar-residwi tal-pestiċidi dwar il-bżonn li ċerti limiti ta' determinazzjoni jiġu adattati. Għal diversi sustanzi, dawk il-laboratorji kkonkludew li, għal ċerti prodotti bażiċi, l-iżvilupp tekniku jeżiġi li jiġu stabbiliti limiti speċifiċi ta' determinazzjoni.

(8) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti għall-kwistjoni kkunsidrata, l-emendi x-xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(9) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.

(10) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(11) Sabiex il-prodotti jkunu jistgħu jiġu kkummerċjalizzati, ipproċessati u kkunsmati b'mod normali, jenħtieġ li dan ir-Regolament jipprevedi arranġament tranżitorju għall-prodotti li jkunu ġew immanifatturati qabel il-modifika tal-MRLs u li għalihom jintwera li nżamm livell għoli ta' protezzjoni tal-konsumaturi.

(12) Jenħtieġ li jitħalla jgħaddi perjodu raġonevoli taż-żmien qabel ma jibdew japplikaw l-MRLs immodifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(13) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2

Ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament għandu jibqa' japplika għall-prodotti li ġew immanifatturati legalment qabel it-8 ta' Awwissu 2018.

Artikolu 3

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Huwa għandu japplika mit-8 ta' Awwissu 2018.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-16 ta' Jannar 2018. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for 2-phenylphenol according to Article 12 of Regulation (KE) Nru 396/2005”. EFSA Journal 2017;15(1):4696.

(3) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for bensulfuron-methyl according to Article 12 of Regulation (KE) Nru 396/2005”. EFSA Journal 2016;14(10):4596.

(4) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for dimethachlor according to Article 12 of Regulation (KE) Nru 396/2005”. EFSA Journal 2016;14(11):4632.

(5) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for lufenuron according to Article 12 of Regulation (KE) Nru 396/2005”. EFSA Journal 2017;15(1):4652.